**Pán dáva poznať duši svoju vôľu bez slov obdivuhodným spôsobom. Kniha života sv. Terézie, 27. kapitola**

**Sr. Dominika Dufferová OSU**

**Bratislava, Dom Quo Vadis 26.04.2017**

**Anotácia**

Zármutok a utrpenie sprevádzané veľkými modlitbami,  ktoré už Terézia opísala v 25. kapitole, ju priviedli k zmätkom. Na jednej strane chcela, aby ju Pán viedol inou a istejšou cestou, na druhej ale videla, ako sa jej duša zlepšovala. Pán bez toho, aby jej povedal čo len slovo, obdivuhodným spôsobom dá poznať svoju vôľu. Zakúsi veľkú priazeň zo strany Pána spojenú s videním bez obrazu.

**Návrat k vlastnému duchovnému životu**

Terézia sa vracia k prerušenému opisu svojho vlastného vnútorného života, ktorý nahradila svojím učením, vyjmúc niektoré odvolania na konci 24. kapitoly a s krátkymi odvolaniami na kapitolu 25 a 26.

To, že Terézia bola naozaj zarmútená, potvrdzuje aj fray Luis, ktorý na tomto mieste jej životopisu pridal poznámku, že sám bol účastný zármutku, na ktorý si svätá sťažovala. Bola teda medzi dvoma akoby stenami, ktoré ju tlačili: na jednej strane onen smútok, na druhej jej úpenlivé prosby k Pánovi, aby ju ráčil viesť inou, bezpečnejšou cestou, lebo jej vravievali, že kráča po podozrivých chodníkoch. Pritom si uvedomovala, že vo chvíľach, kedy nebola úplne zgniavená atakmi druhých a menej unavená či zastrašená, videla, že jej duša sa veľmi polepšila a aj seba samú videla v tomto zmysle zmenenú. Nielen že túžila, ale úplne sa vložila do Božích rúk s dôverou, veď On najlepšie vie, čo jej prospeje, nech sa splní jeho vôľa v nej vo všetkom. Videla, že toto bola cesta, ktorou ju viedol do neba a že predtým smerovala do pekla. Chápala ale, že nič nebolo pod jej kontrolou. Preto obetovala Bohu všetko, čo robila a čím sa zaoberala. Prosila svätých, aby jej pomáhali vymaniť sa z osídiel démona a modlila sa jeden deviatnik za druhým. Píše, že sa odporúčala sv. Hiláriovi – východnému mníchovi zo 4. storočia, jednému zo zoznamu svätých, ktorých si uctievala a ktorému zasvätila aj jednu zo svojich slávnostných básní. Obdivovala ho ako karmelitánskeho pustovníka, ktorého liturgický sviatok sa slávil 21. alebo 22. októbra. Zvlášť sa vracala k úcte sv. Michala Archanjela.

**Pán je neustále po jej pravici**

Asi dva roky trval zápas, v ktorom sa usilovala vyprosiť od Boha „inú“ a bezpečnejšiu cestu, po ktorej by kráčala k nemu. Slová, ktoré jej Pán priamo hovorieval, boli dosť časté a nevedela si s nimi dať rady. Raz sa jej stalo v deň „slávneho svätého Petra“ – pravdepodobne 29. júna 1560, že vo svojom vnútri cítila, hoci očami tela a duše nevidela, že v jej vnútri bol Kristus. Vedela, že to bol On, čo sa jej prihováral. V tom čase bola ešte veľkým ignorantom, ako píše, ohľadom podobných úkazov, a preto mávala spočiatku veľký strach a zmohla sa len na plač, hoci pri jednom jedinom slove, ktoré k nej Pán pritom povedal, nadobudla pokoj a strach okamžite zmizol. Zdalo sa jej, že Ježiš Kristus sa stále zdržiava pri jej boku. Nebolo to imaginárne videnie, lebo nevidela jeho formu, ale stále bol po jej pravici, cítila to veľmi jasne a vnímala ho ako stáleho svedka všetkých jej skutkov a každého jej pohybu. Vnímala ho o to viac a zakaždým, keď sa ponorila do modlitby čo len na chvíľu a nedokázala ho ignorovať.

Pochopila, že pri nie imaginárnom videní ide o víziu bez akéhokoľvek obrazu. Imaginárne videnie je niečo medzi „telesným videním“ a „intelektuálnym videním“. Svätica rozlišuje tieto tri druhy mystického videnia. Videnie, ktoré práve opisuje, je intelektuálne, to znamená s vnútornými zmyslami vnímateľné – o ňom bude reč v nasledujúcej kapitole – „kdesi vo vnútri – zdá sa, že duša má iné uši, ktorými počuje a iné zmysly“. Telesné videnie, ktoré je vnímateľné okom tváre (vonkajšími zmyslami) – svätica nikdy nemala.

Termín „intelektuálny“ je scholastického pôvodu, v Knihe života nie je aplikovaný, až omnoho neskôr vo Vzťahoch (*Las Relaciones*) a v Komnatách (*Las Moradas*), hlavne v šiestych komnatách. V Knihe života je nedostatkom práve tá neurčitosť termínov, autorka používa namiesto nich opisnú formu „videnia, ktoré nevidno ani očami tela, ani očami duše“, „nič som nevidela“ a podobne.

**Podstata intelektuálneho videnia**

Terézia šla za svojím spovedníkom, ktorým v tom čase bol P. Baltasar Alvarez, aby sa mu pokúsila opísať čo skusuje. Stálo ju to veľa. Opýtal sa jej, akým spôsobom videla Pána. Odvetila, že ho nevidí. Kňaz nechápal, ako môže vedieť, že to bol Kristus. Odvetila, že nevedela ako, ale že nemohla prestať vnímať, že bol v jej vnútri, že ho vidí jasne a cíti zreteľne a že sústredenosť jej duše je omnoho väčšia ako predtým, že v modlitbe pokoja je jej sústredenosť ustavičná a že efekty modlitby sú v nej celkom iné, než aké zvykla mávať a že ide o vec veľmi jasnú. Nevedela nič presnejšie povedať pre tento druh videnia, lebo o ňom ani nie je možné hovoriť. Neskôr jej istý svätý človek – Fray Peter z Alcantary, o ktorom ešte bude hovoriť, ale aj iní veľkí vzdelanci povedali, že vo veciach tak vznešených ako je táto, sa démon nemôže vmiesiť. Neexistujú ani termíny na ich označenie, lebo úkaz je jednoducho veľmi zriedkavý a príliš veľkolepý, než aby sa dalo o ňom hovoriť. Možno niektorí vzdelanci by o tom mohli niečo povedať.

Terézia si uvedomuje, že je divné niečo tvrdiť, keď to okom nevidí – ani telesným, ani duševným, ako potom má vysvetliť, že to vie jasne a zreteľne. Je tu určitá podobnosť s „videním niečoho“, ale nie totožnosť. Nič z toho, o čom hovorí Terézia, nevidno. Dokonca ani temnotu. Napriek tomu sa jej predstaví jasnejšie ako slnko, cez tajomnú správu v jej duši. Nie, aby videla slnko alebo jasno, ale vnútorné svetlo, o ktorom hovorí, osvieti rozum tak, aby sa duša radovala z obrovského dobra, ktoré zahŕňa v sebe.

**Nie je to ako prítomnosť Boha pri modlitbe spojenia a pokoja**

Milosť, ktorá jej bola daná a ktorá je pre ňu nová, nie je taká, ako prítomnosť Pána, ktorú často mávala a máva v modlitbe spojenia a pokoja. V technickom slova zmysle je modlitba pokoja „druhým“ alebo „štvrtým stupňom“, čiže nevedomým (nie rozumovým) spojením s Bohom. Pri týchto druhoch modlitby sa zdá, že človek chce mať modlitbu a vníma ako mu Pán načúva, a to pre veľké efekty a nežné duchovné city. Takáto veľká priazeň je od Boha a treba ju považovať za vzácny dar, za veľmi vznešenú modlitbu, ale nie je to videnie, pri ktorom by bolo možné vnímať Boha prostredníctvom efektov, vyvolaných v Teréziinej duši, lebo práve cez nich sa jej Boh chce dať prežívať. V modlitbe, o ktorej je reč, je jasné, že ide o Ježiša Krista, syna Márie. Predstavujú sa v nej vplyvy Božstva a zároveň sa ukazuje aj pôsobenie Jeho Človečenstva, aj ono chce Teréziu obdariť svojou priazňou.

Opýtal sa Terézie spovedník, že kto jej povedal, že ide o Ježiša Krista, a ona, že jej to sám veľakrát povedal. Ale aj prv, než by to jej bol povedal, hoci ho nevidela vedela to, aj keď nie s takou istotou a rozhodnosťou. Argumentuje nádherným príkladom o tom, že keby bola slepá a poznala hlas niekoho, vedela by ho identifikovať, keby k nej zrazu prehovoril nečakane, určite by ho spoznala podľa hlasu, ale nebolo by to tak jasné ako keby ho mohla vidieť vlastnými očami. V tomto druhu mystickej milosti akoby Pán vtlačil do duše veľmi jasnú správu o sebe, takže nemožno o jej obsahu pochybovať. Pán si praje, aby bol v rozume takejto duše tak vytesaný, aby o ňom nemohol pochybovať ani len v takej miere, ako keby bol videný očami vnútornými či vonkajšími. Pri videniach totiž niekedy môžeme mať podozrenie, že sa nám marilo. Pri tomto spôsobe, aj keď nás čosi také napadne, pochybnosť nemá silu.

**Nový spôsob, akým Boh učí milovanú dušu**

Sme svedkami opisu „hovoru bez hovorenia“. Podľa svätice je to reč nebies, ktorú tu na zemi nemožno pretlmočiť. Len Pán sám môže darovať niekomu takúto skúsenosť, a to veľmi hlboko vo vyvolenej duši a tam ju aj predstaví bez obrazu a formy slov, tak, ako sme videli. Treba si všimnúť spôsob, akým Boh komunikuje duši, aby pochopila to, čo on chce a aby vnímala, že ide i veľké pravdy a tajomstvá. Takto to robí aj s Teréziou, takýmto spôsobom ju poučuje. Tu sa diabol najmenej môže vmiesiť.

Opísaný spôsob videnia a hovorenia v číro spirituálnych sférach je formou božskej komunikácie, nazvanej videním a vnútornými slovami. Terézia sa nazdáva, že mohutnosti človeka nie sú pritom nečinné, ani zmysly nie sú odňaté, naopak, sú až veľmi pri sebe. Toto je veľmi zriedkavý úkaz pri kontemplácii. V každom prípade, v nich nekonáme my, ale Pán.

Je to akoby nejaké jedlo v žalúdku, bez toho, aby sme ho boli zjedli, bez toho, aby sme vedeli ako sa tam dostalo, je jasné, že tam je, nevie sa čo to je, ani kto ho tam dal. Takto sa to deje pri milostiach druhého a štvrtého stupňa. Pri tejto, novo opísanej, sú tieto skutočnosti úplne jasné.

**Ďalšie vlastnosti tohto hovoru a videnia**

Boh pôsobí v určitých videniach, ako to bolo opísané predtým, že rozum uhádne o čo ide, napriek tomu, že je preň ťažké to pochopiť. Zdá sa, akoby mal iné uši, ktorými počuje a počúva bez toho, aby sa rozptyľoval. Ako keby niekto mal uši a iní by ho nútili počúvať, napriek tomu, že on by si ich chcel zapchať, no nedovolia mu to a tak musí počúvať. Napokon predsa len čosi robí, veď počúva a je pozorný na to, čo mu hovoria. Tu, pri tomto novom spôsobe hovoru čí videnia niet ničoho. Duši sa vezme všetko, čo bolo a zostalo z minulosti. Všetko je akoby požuté a zjedené. Nezostáva nič iného než radovať sa ako niekto, kto bez práce a námahy sa naučí čítať a písať, dokonca ani študovať nemusí, zrazu má celú vedu v sebe, ani nevie kedy a ako, veď ani s abecedou sa nenamáhal.

Tento posledný opis a prirovnanie sa zdá Terézii ako veľmi trefný, lebo zjavuje čosi nebeské z daru, ktorý človek dostáva. Duša v okamihu nadobudne tak veľké poznanie o Najsvätejšej Trojici a iných veľmi vznešených veciach, že niet teológa, ktorý by sa odvážil s ňou dišputovať o veľkosti týchto právd.

Ostatne, jeden z týchto veľkých teológov píše o nej v tom istom čase: „Tieto veci pôsobia v jej rozume jasno a svetlo obdivuhodné o Božích veciach“ (Diktát dominikána Pedra Ibáñeza: BMC, II, s. 132). Ohľadom jej prenikania do tajomstva Najsvätejšej Trojice sa možno pozrieť v jej *Las* *Relaciones* [Vzťahy] 16, 24, 47. Ukazuje obrovskú vnútornú, ničím nenarušiteľnú istotu, ktorá pochádza z osobitného daru, ktorý ju vyzbrojuje neuveriteľnou dôstojnosťou, presvedčením, ... jednoducho ju činí neotrasiteľným „svedkom“ živého Boha.[[1]](#footnote-1)

Pozrime sa, čo opisuje Terézia v spomínaných Vzťahoch. Pod číslom 16 v dvoch odsekoch hovorí, ako v istý utorok po Nanebovstúpení Pána, kedy bola vo chvíle modlitby po sv. prijímaní a cítila ľútosť, že sa nemohla dobre sústrediť i sťažovala sa Pánovi, ako je tá naša ľudská príroda slabá. Duša sa jej začínala zapaľovať a zdalo sa jej, že jasne vníma prítomnosť celej Najsvätejšej Trojice v intelektuálnom videní. Tu už jasne používa tento termín, kým v Knihe života, ktorú preberáme, tieto termíny ešte len vytvára. Pri spomínanom videní jej duša pochopila akousi reprezentáciou spôsob ako sú tri Osoby v Trojici. Všetky tri Osoby sa jej začali prihovárať, v jej duši sa každá z nich prejavovala inak. Ubezpečovali ju, že počnúc týmto dňom uvidí zlepšenie svojej duše, a to v troch veciach, pričom každá jedna z Osôb jej poskytovala všetky tri. Bola to láska, schopnosť trpieť s pokojom v duši a citeľnú horiacu lásku. Pochopila, že tieto slová hovoril sám Pán jej duši, ktorá bola v milosti, a že išlo o tri Božské osoby. Videla ich vo svojom vnútri takým spôsobom, aký opisuje v Knihe života, v jej 27. kapitole. Pri vzdávaní vďaky za úžasnú milosť, ktorej sa cítila byť nehodná, jej Pán povedal s nesmiernym jemnocitom, že on jej musel takúto milosť a dary udeliť, lebo prestala byť taká nedbalá a za to, že predošlý deň cítila veľkú ľútosť pre svoje hriechy, ktoré mala pred sebou. Terézia videla ako nesmierne mnoho dostala od Pána už od detstva a že zo svojej strany už Pán koľko urobil, aby sa k nej priblížil takými silne účinnými prostriedkami a ako nie všetkým sa dostávajú. Potom sa jej jasne ukázala hojnosť Božej lásky, ktorou nás miluje, keď nám všetko odpúšťa, len čo sa obrátime na Neho. Tri Osoby sa vtlačili do jej duše ako jediný jeden Boh, takže sa jej zdalo nemožným byť vytrhnutá zo sústredenia na Božiu prítomnosť a spoločenstvo s Ním. Iné slová, ktoré pritom počula, nepovažuje za potrebné napísať, takže si ich tajomstvo odniesla so sebou do večnosti.[[2]](#footnote-2)

O tejto osobnej istote voči teológom píše svätica aj vo Vzťahoch pod číslom 1 v 6. odseku: „keď som v modlitbe a v dňoch, keď som v pokoji a s myšlienkou na Boha, môže sa spolčiť toľko učencov a svätých, koľko ich len je na svete a môžu mi hovoriť všetky predstaviteľné hrôzy aby som im uverila, nedokázali by presvedčiť ma, že je v tom diabol, pretože by som to nemohla uveriť“[[3]](#footnote-3).

Naopak, tvrdí, že nech je akokoľvek vystrašená, stačí jedna z týchto spomenutých priazní a omilostení a spôsobí, že prestane čokoľvek iné milovať než toho, koho vidí, že bez akejkoľvek práce a námahy jej spôsobí tak nesmierne dobro, že jej komunikuje svoje tajomstvá a že s ňou jedná s takým priateľstvom, že to nedokáže opísať. Pretože existujú aj také dary, ktoré v sebe nesú určité podozrenie už len pre svoju vznešenosť a obdivuhodnosť, že sa udeľujú niekomu tak nehodnému, ale je to nedostatok viery, ak tomu niekto nemôže uveriť. Tvrdí, že by predsa o tom nič nepísala, keby to od nej nevyžadovali.

**Mať poňatie o tom, čo sa deje v nebi**

Môcť ponímať dianie v nebi je určitý spôsob chápania skutočnosti, ktorý udeľuje Pán. Dal to aj sv. Terézii. S týmto darom pochopila aj to, že v nebi sa nehovorí slovami, a predsa sa všetkému dokonale rozumie. Pán jej v jednom uchvátení (*arrobamiento*) dal poznať, že aj na zemi je to tak, že duša a Boh sa rozumejú aktom chcenia, keď sa veľmi milujú, nemusia hovoriť. Boží Majestát jej dal porozumieť ako sa „tí dvaja“ komunikujú láskou a akú lásku si navzájom preukazujú. Rozumejú si aj bez znakov, stačí, keď na seba hľadia. A takto to má byť. Bez toho, aby sme vedeli ako sa to odohráva alebo vnímali akým spôsobom. Presne tak, ako Ženích hovorí Neveste v Piesni piesní: „Očarila si moje srdce, sestrička moja, nevesta, očarila si moje srdce jediným pohľadom svojich očí, jediným ohnivkom svojho náhrdelníka“ (Pieseň 4,9).

Žasne a velebí Boha, že jej dal takéto vznešené veci poznať, že to ukázal jej duši, práve jej duši, ktorá je taká úbohá. Ľutuje, že vo všeobecnosti sme my ľudia Bohu tak nevďační a lamentuje, že sa musí dívať na tak nízke veci ako sú pozemské, pýta sa, Pane, dokedy, dokedy sa bude musieť dívať na ne. Vyzýva duše, ktoré začínajú mať dar modlitby, aby sa rozhodli zanechať všetko a šli cestou, kde sa dá získať všetko, to je, cestou vnútornej modlitby.

**Čo získa ten, čo všetko opustí a nasleduje Krista**

Ten, čo všetko opustí, nielen navonok, ale hlavne vo vnútri – to znamená, že sa od všetkého odpúta, aby mohol ísť za Bohom, tomu Boh dá Seba. Taký človek neberie ohľad na osoby, či na výraz, ktorý používa, „nie je prijímateľom osôb“ – je zvláštny, ale pochopíme to lepšie z Božieho slova. „Poslali k nemu svojich učeníkov a herodiánov so slovami: <Učiteľ, vieme, že vždy vravíš pravdu a podľa pravdy učíš Božej ceste. Neberieš ohľad na nikoho, lebo nehľadíš na osobu človeka.>“ (Mt 22, 16) Boh miluje všetkých. Nikto sa nemôže vyhovárať, nech je akokoľvek nedbalý či úbohý. Presviedča, Terézia, že jej slová nie sú len tak vypovedané, ale to čo hovorí je preto, aby každý mohol pobadať, že Boh môže také dary udeliť duši, že pochopí jeho tajomstvá i jeho veľkosť, spolu s obrovskou slasťou, ktorú tu nemožno vysloviť, stačí, že človek to zažije. V takomto okamihu dokáže pochopiť skutočné dobro a to, akým smetím je všetko, čo ho obklopuje. A to je len kvapka zo všetkej tej rieky a mora, ktorú má Boh a z ktorej dá človekovi „ochutnať“!

**Čo robiť, aby sme nestratili tak veľké dobro**

Prečo vlastne človek chce vôbec nejaké dobrá na úkor nebeských? A na úrok dobrého Ježiša? Či by sme nemali plakať s dcérami Jeruzalema, keď vidíme kráčať Ježiša s krížom na pleci alebo pomáhať mu ako Šimon z Cyrény niesť kríž? Čo všetko Pán vytrpel za nás, len aby sme sa dostali raz do Jeho kráľovstva a my si tak málo vieme ceniť Krv, ktorú za nás vylial! Nikdy k Nemu neprídeme, ak nevstúpime do seba a nezačneme naozaj vážne brať Jeho nasledovanie, aby sme sa raz mohli radovať z nesmierneho dobra, ktoré nás u Neho čaká.

Získali by sme čírou náhodou obrovskú slávu a spokojnosť blahoslavených, čo sa z nej už radujú, keď uvidia, že my – hoci neskoro – no predsa sa pokúšame urobiť pre Boha všetko čo je v našich silách. Akým bohatým by sa stal ten, čo všetko bohatstvo nechal pre Krista! Tu Terézia určite mieni to, čo Matúš povedal vo svojom evanjeliu: „A Každý, kto pre moje meno opustí domy alebo bratov a sestry, alebo otca a matku, alebo deti, alebo polia, dostane stonásobne viac a bude dedičom večného života“ (Mt 19,29). Podobne to bude s tým, ktorý sa zriekol úcty a obdivu pre Neho a radšej prijal poníženie pre Neho. Aký múdry je ten, kto nechal, aby ho považovali druhí za blázna len preto, že ho povolala samotná Múdrosť! Ako málo múdrych, skutočne múdrych ľudí je teraz, a to pre naše hriechy, málo je tých, čo naozaj milujú Krista.[[4]](#footnote-4)

Je veľmi dôležité, aby sme si mysleli, že omnoho dôležitejšie je úprimne slúžiť Pánovi, než aby nás ľudia považovali za múdrych a diskrétnych. A toto treba vedieť rozlíšiť. Aj zasvätená osoba môže na tento dôležitý fakt zabudnúť a ľahko môže stratiť onen elán všetko dať na jednu kartu a horieť láskou a túžbou dosiahnuť svätosť. Nebojme sa teda chudoby, umŕtvovania a zriekania, lebo len úzkou cestou sa dostaneme do skutočného raja. Je to namáhavá, ale istá cesta.

**Použitá literatúra**

SANTA TERESA, *Las Relaciones*. S. 1091-1183. In SANTA TERESA, *Obras Completas.* Séptima Edición preparada por Tomás Alvarez. Burgos : Editorial Monte Carmelo, 1994. 1418 s. ISBN 84-7239-282-1.

SANTA TERESA, *Libro de la Vida*. S. 3-414. In SANTA TERESA, *Obras Completas.* Séptima Edición preparada por Tomás Alvarez. Burgos : Editorial Monte Carmelo, 1994. 1418 s. ISBN 84-7239-282-1.

SANTA TERESA, *Obras Completas.* Séptima Edición preparada por Tomás Alvarez. Burgos : Editorial Monte Carmelo, 1994. 1418 s. ISBN 84-7239-282-1.

SVÄTÉ PÍSMO STARÉHO I NOVÉHO ZÁKONA. Preklad a poznámky podľa vydaní Spolku svätého Vojtecha v Trnave: Starý zákon z roku 1995 – Nový zákon z roku 1986. Úvody k jednotlivým spisom Prof. Jozef Heriban, SDB. Rím : Slovenský ústav svätého Cyrila a Metoda, 1995. 2623 s. ISBN Bez.

1. Porov. SANTA TERESA, *Libro de la Vida*, s. 242, Poznámka pod čiarou č. 25. [↑](#footnote-ref-1)
2. Porov. SANTA TERESA, *Las Relaciones*, s. 1146. [↑](#footnote-ref-2)
3. Porov. SANTA TERESA, *Libro de la Vida*, s. 242, Poznámka pod čiarou č. 25. [↑](#footnote-ref-3)
4. 4 Porov. SANTA TERESA, *Libro de la Vida*, s. 244-245. [↑](#footnote-ref-4)